রাশিয়া বিশ্বকাপের ফাইনালে খেলেছে ক্রোয়েশিয়া। লুকা মদ্রিচ, ইয়ান রাকিতিচের মতো তারকারা রয়েছেন তাদের দলে। অথচ উয়েফা নেশনস লিগের প্রথম ম্যাচে বিশ্রী ভাবে তারা ০-৬ হেরে গেল স্পেনের কাছে। এমন নয় যে বিশ্বকাপ ফাইনালের পরে (ফ্রান্স তাদের ৪-২ হারায়) প্রথম ম্যাচ খেলল ক্রোয়েশিয়া। গত সপ্তাহেই মদ্রিচরা পর্তুগালের বিরুদ্ধে ফ্রেন্ডলিতে ১-১ ড্র করেছিল। কিন্তু স্পেনের বিরুদ্ধে তাদের খেলায় সামান্যতম প্রতিরোধ লক্ষ করা গেল না। ক্রোয়েশিয়া এত বড় ব্যবধানে শেষ বার হেরেছিল ২০০৯ সালে। ইংল্যান্ড ওয়েম্বলিতে সে বার তাদের হারায় ৫-১ গোলে।